Хафез
Върни се и стопи в сърцето…

Превод от персийски (фарси): Йордан Милев, 1969

chitanka.info

Върни се и стопи в сърцето ми с дъх океана ледовит,

и раздели със мене мъката и моя жребий упорит.

Налей ми със усмивка виното от бъчвата на любовта:

да пием, че край нас в градината ни чака рамазана свит.

И ако някой пътник в огъня захвърли расото си в миг,

той ще забрави за тревогите — сред веселяците честит.

Дочул словата на любимата: „Тъгувам всеки ден по теб“ —

отговори: „Далеч е зимата. Аз съм до теб, но — неоткрит!“

Ах, там, в скръбта на пропиляното си спомням животворен лъх.

Кажи ми, че са здраво хванати съвместните ни дни с гранит!

След думите, от нея чакани, да светят моите сълзи,

за да не бъде тя разплакана или да има тъжен вид.

И нека с поглед драг очите й, Хафез, към теб да се стремят

тъй, както се е вглеждал в чашата вълшебна някога Джамшид.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.